Uttar Pradesh Legislative Council elections: उच्च सदन में भी बीजेपी ने हासिल किया बहुमत, सपा का सूपड़ा साफ
बीजेपी ने 36 में से कुल 33 सीटें जीतीं। इसके साथ ही 100 सदस्यीय विधान परिषद में भी बीजेपी का बहुमत हो गया है और अब उसके सदस्यों की संख्या 34 से बढ़कर 67 हो गई है।
उत्तर प्रदेश विधानपरिषद की स्थानीय प्राधिकारी क्षेत्र की 27 सीटों के चुनाव में मंगलवार को सत्तारूढ़ भारतीय जनता पार्टी (बीजेपी) ने 24 सीटें जीत लीं। मुख्य विपक्षी दल समाजवादी पार्टी (सपा) का खाता नहीं खुल सका। इसके साथ ही बीजेपी ने राज्य विधानमण्डल के उच्च सदन में भी बहुमत हासिल कर लिया। विधानपरिषद की 36 सीटों के लिए हो रहे चुनाव में नौ सीटों पर बीजेपी प्रत्याशी पहले ही निर्विरोध चुने जा चुके हैं। इस तरह बीजेपी ने 36 में से कुल 33 सीटें जीतीं। इसके साथ ही 100 सदस्यीय विधान परिषद में भी बीजेपी का बहुमत हो गया है और अब उसके सदस्यों की संख्या 34 से बढ़कर 67 हो गई है। निर्वाचन आयोग के आधिकारिक सूत्रों ने बताया कि 27 सीटों के लिए पिछले शनिवार को डाले गए मतों की गणना का कार्य मंगलवार सुबह आठ बजे शुरू हुआ, जिसमें बीजेपी ने शुरू से ही बढ़त बना ली। सूत्रों के अनुसार दोपहर बाद घोषित परिणाम में बीजेपी ने 27 में से 24 सीटें जीत लीं जबकि प्रधानमंत्री नरेन्द्र मोदी के संसदीय निर्वाचन क्षेत्र वाराणसी, आजमगढ़ और प्रतापगढ़ सीट पर पार्टी को पराजय का सामना करना पड़ा।हाल में सम्पन्न विधानसभा चुनाव में 111 सीटें जीतने वाली सपा का विधानपरिषद चुनाव में खाता तक नहीं खुला। उसे अपने गढ़ माने जाने वाले इटावा-फर्रुखाबाद और आजमगढ़ में भी शिकस्त का मुंह देखना पड़ा। घोषित परिणामों के मुताबिक बीजेपी ने मुरादाबाद-बिजनौर, रामपुर-बरेली, पीलीभीत-शाहजहांपुर, सीतापुर, लखनऊ-उन्नाव, रायबरेली, सुल्तानपुर, बाराबंकी, बहराइच, गोंडा, फैजाबाद, बस्ती-सिद्धार्थनगर, गोरखपुर-महराजगंज, देवरिया—कुशीनगर, बलिया, गाजीपुर, जौनपुर, इलाहाबाद, झांसी-जालौन-ललितपुर, कानपुर-फतेहपुर, इटावा-फर्रुखाबाद, आगरा-फिरोजाबाद, मेरठ-गाजियाबाद और मुजफ्फरनगर-सहारनपुर सीटें जीत लीं। मुख्यमंत्री योगी आदित्यनाथ ने विधानपरिषद चुनाव में बीजेपी की कामयाबी पर सभी नवनिर्वाचित सदस्यों को बधाई दी। उन्होंने ट्वीट में कहा ''आज उत्तर प्रदेश के स्थानीय प्राधिकारी विधान परिषद चुनावों में बीजेपी की प्रचंड विजय ने पुन: स्पष्ट कर दिया है कि आदरणीय प्रधानमंत्री जी के कुशल मार्गदर्शन एवं नेतृत्व में प्रदेश की जनता राष्ट्रवाद, विकास एवं सुशासन के साथ है।'' हाल में विधानसभा चुनाव में लगातार दूसरी बार भारी बहुमत से जीती बीजेपी का अब विधानपरिषद में भी बहुमत हो गया है। इस जीत के साथ ही 100 सदस्यीय उच्च सदन में उसके सदस्यों की संख्या बढ़कर 67 हो गयी है। हालांकि बीजेपी को प्रधानमंत्री नरेन्द्र मोदी के संसदीय निर्वाचन क्षेत्र वाराणसी में करारा झटका लगा है जहां निर्दलीय प्रत्याशी अन्नपूर्णा सिंह ने जीत हासिल कर ली। यहां बीजेपी तीसरे स्थान पर रही। इसके अलावा आजमगढ़ सीट पर भी निर्दलीय उम्मीदवार ने विजय प्राप्त की। प्रतापगढ़ सीट से जनसत्ता दल लोकतांत्रिक का प्रत्याशी विजयी रहा। वाराणसी के जिलाधिकारी कौशल राज शर्मा ने बताया कि वाराणसी सीट से पूर्व विधानपरिषद सदस्य(एमएलसी) बृजेश सिंह की पत्नी निर्दल प्रत्याशी अन्नपूर्णा सिंह ने 4234 मत पाकर चुनाव जीत लिया है। उन्होंने अपने निकटतम प्रतिद्वंद्वी सपा के उमेश यादव को 3889 मतों से हराया। बीजेपी प्रत्याशी सुदामा पटेल 170 वोट पाकर तीसरे स्थान पर रहे। इसके अलावा 127 मतपत्र निरस्त हुए हैं। गोरखपुर—महराजगंज सीट से बीजेपी उम्मीदवार सी.पी.चंद ने अपने निकटतम प्रतिद्वंद्वी सपा के रजनीश यादव को 4432 मतों से पराजित किया। चंद को 4839 मत प्राप्त हुए जबकि यादव को मात्र 407 वोट मिले। रायबरेली सीट से बीजेपी के दिनेश प्रताप सिंह ने अपने निकटतम प्रतिद्वंद्वी सपा के वीरेंद्र शंकर सिंह को 2175 मतों से हराया। दिनेश को 2304 और वीरेंद्र को 129 वोट मिले। दिनेश लगातार तीसरी बार एमएलसी चुने गये हैं। कानपुर-फतेहपुर सीट पर बीजेपी उम्मीदवार अविनाश सिंह चौहान ने अपने निकटतम प्रतिद्वंद्वी सपा के दिलीप सिंह यादव को 4387 मतों से पराजित किया। चौहान को 4686 वोट मिले, जबकि यादव को 299 वोट मत प्राप्त हुए। मुरादाबाद—बिजनौर सीट से बीजेपी के सत्यपाल सैनी ने जीत दर्ज की है। उन्होंने अपने निकटतम प्रतिद्वंद्वी सपा के अजय मलिक को 5939 मतों से पराजित किया। सैनी को 6842 मत मिले जबकि मलिक को 903 वोट हासिल हुए। गाजीपुर सीट से बीजेपी के विशाल सिंह चंचल ने जीत दर्ज की। उन्होंने अपने निकटतम प्रतिद्वंद्वी सपा के मदन यादव को 1790 मतों से हराया। चंचल को 2422 मत मिले जबकि सपा के मदन यादव को 632 वोट हासिल हुए। आगरा—फिरोजाबाद सीट से बीजेपी के विजय शिवहरे ने 3266 मतों से जीत दर्ज की। शिवहरे को 3471 मत प्राप्त हुए। उनके निकटतम प्रतिद्वंद्वी सपा प्रत्याशी दिलीप यादव को मात्र 205 वोट ही हासिल हुए। मुजफ्फरनगर-सहारनपुर सीट पर बीजेपी उम्मीदवार वंदना मुदित वर्मा ने जीत हासिल की है। उन्होंने अपने निकटतम प्रतिद्वंद्वी सपा प्रत्याशी आरिफ को 3001 मतों से हराया। वंदना को 3843 वोट मिले जबकि आरिफ को 842 मत हासिल हुए। झांसी-ललितपुर-जालौन सीट से बीजेपी उम्मीदवार रमा निरंजन ने अपने निकटतम प्रतिद्वंदी सपा के श्याम सुंदर सिंह को 579 मतों के अंतर से हराया। रमा को 2092 मत प्राप्त हुए जबकि सिंह को 1513 वोट मिले। जौनपुर सीट से बीजेपी प्रत्याशी बृजेश सिंह 2357 मतों के अंतर से जीत हासिल कर दोबारा एमएलसी चुने गए। सिंह को 3129 वोट मिले, जबकि सपा प्रत्याशी मनोज यादव को 772 मत प्राप्त हुए। पीलीभीत-शाहजहांपुर सीट से बीजेपी के प्रत्याशी सुधीर गुप्ता ने अपने निकटतम प्रतिद्वंद्वी सपा के अमित यादव को 3335 मतों से हराया। गुप्ता को 3600 मत मिले हैं जबकि यादव को मात्र 265 मत प्राप्त हुए। लखनऊ-उन्नाव सीट से भी बीजेपी ने जीत दर्ज की है। यहां बीजेपी उम्मीदवार रामचंद्र प्रधान ने अपने निकटतम प्रतिद्वंद्वी सपा के सुनील सिंह को 3088 मतों से पराजित किया। प्रधान को 3488 वोट मिले जबकि सिंह को 400 मतों से संतोष करना पड़ा। देवरिया से प्राप्त रिपोर्ट के अनुसार देवरिया सीट से बीजेपी के रतनपाल सिंह ने 3224 मतों से जीत हासिल की। उन्हें 4255 वोट प्राप्त हुए। वहीं उनके निकटतम प्रतिद्वंद्वी सपा के डॉक्टर कफील खान को 1031 मत मिले। प्रयागराज से निर्वाचन कार्यालय के सूत्रों के हवाले से मिली खबर के मुताबिक इलाहाबाद सीट से बीजेपी के के.पी.श्रीवास्तव ने अपने निकटतम प्रतिद्वंद्वी सपा के वासुदेव यादव को 1658 मतों से हराया। श्रीवास्तव को 3180 मत मिले जबकि सपा के वासुदेव यादव को 1522 वोट प्राप्त हुए। बहराइच में भी बीजेपी ने परचम लहराया है। जिलाधिकारी दिनेश चंद्र सिंह ने बताया कि बीजेपी प्रत्याशी डाक्टर प्रज्ञा त्रिपाठी ने अपने निकटतम प्रतिद्वंद्वी सपा के अमर यादव को 3188 मतों से हराया। प्रज्ञा को 3419 मत तथा यादव को 231 वोट मिले। मेरठ-गाजियाबाद में बीजेपी उम्मीदवार धर्मेंद्र भारद्वाज ने अपने निकटतम प्रतिद्वंद्वी सपा के सुनील रोहटा को 3433 मतों से पराजित किया। भारद्वाज को 3710 तथा रोहटा को 277 वोट हासिल हुए। सुलतानपुर सीट से बीजेपी के शैलेन्द्र प्रताप सिंह ने 1269 मतों के अंतर से जीत दर्ज की। सिंह को 2480 तथा उनकी निकटतम प्रतिद्वंद्वी सपा उम्मीदवार शिल्पा प्रजापति को 1211 मत प्राप्त हुए हैं। राज्य की 100 सदस्यीय विधान परिषद में अब बीजेपी के 67, सपा के 17, बसपा के चार और कांग्रेस, जनसत्ता दल लोकतांत्रिक, अपना दल और निषाद पार्टी के एक-एक सदस्य हैं। इसके अलावा तीन निर्दलीय सदस्य, शिक्षक दल के दो जबकि निर्दल समूह का एक सदस्य है। विधानपरिषद की 36 सीटें सात मार्च को संबंधित सदस्यों का कार्यकाल समाप्त होने के कारण रिक्त हो गई थीं। सदन की 37वीं सीट नेता प्रतिपक्ष अहमद हसन के निधन की वजह से खाली हुई है। इसके अलावा एक अन्य सीट मुख्यमंत्री योगी आदित्यनाथ के विधानसभा के लिये निर्वाचित होने के कारण विधान परिषद की सदस्यता से इस्तीफे के कारण रिक्त हुई है।